|  |  |
| --- | --- |
|  | Aftagerpanel for Mellemøststudier |
|  | Dato: 30-04-2015 |
|  | Tidsrum: 16 - 18  Lokale: Odense Kommune |

Referat Aftagerpanel

**Deltagere**

* Institut for Menneskerettigheder, programleder for MENA, Niklas Kabel Pedersen
* Odense Kommune, Socialcentret i Social-og Arbejdsmarkedsforvaltningen, chef Susanne Kvolsgaard
* Danmarks Radio, journalist Birgitte Vestermark
* Røde Kors, Recovery Coordinator Susanne Thorsbøll
* Forsvarets Efterretningstjeneste, kontorchef, Klaus Munk Petersen
* Udenrigspolitisk selskab, direktør Charlotte Flint Pedersen
* Studieleder, lektor, ph.d. Kirstine Sinclair
* Lektor, ph.d. Peter Seeberg
* Studerende Karen Ulbjerg Jørgensen
* Studienævnssekretær Tanja Jusslin (referent)

**Fraværende**

* Ministeriet for børn, ligestilling, integration og sociale forhold, fuldmægtig Karen Lise Johansen-Karman
* Mellemfolkeligt Samvirke og ActionAid International, bestyrelsesmedlem Trine Pertou Mach
* Studerende Lasse Zier

**1. Velkomst v/ Studieleder Kirstine Sinclair**

Studieleder Kirstine Sinclair bød velkommen til mødet - herunder til nye medlemmer af aftagerpanelet.

Kirstine Sinclair fortalte om aftagerpanelet og dets rolle. Overordnet set drøftes sager af betydning for uddannelsernes udvikling i forhold til aftagernes ønsker. Aftagerpanelet spiller en vigtig rolle, da de er med til at sikre, at kandidaterne får en uddannelse med relevans for arbejdsmarkedet.

**2. Særlige integrationsindsatser i Odense Kommune relateret til kvinders helbred v/ Etnisk konsulent Roya Moore, Odense Kommune**

Oplæg ved med fokus på opmærksomhedspunkter i integrationsindsatsen for kvinder i Odense Kommune.

**3. Status for vores uddannelse og optaget i 2015**

Kirstine Sinclair redegjorde for status på kandidatuddannelsen for Mellemøststudier. Optaget i 2014 var ca. 35 studerende. Aktuelt har ca. 20 valgt Mellemøststudier som 1. prioritet og ca. 7 som lavere prioritet.

Tendensen gennem årene har været, at ca. 1/3 er internationale studerende, 1/3 er studerende fra SDU og 1/3 er fra øvrige universiteter i Danmark.

Institutionsakkrediteringen af SDU samt de økonomiske incitamentstrukturer indført blandt med studiefremdriftsformen har givet øget fokus på nøgletal. Uddannelser på SDU måles ud fra 6 nøgletal. Disse nøgletal har stor betydning, da uddannelser, som har over 3 ’røde’ nøgletal ud af de i alt 6 nøgletal gennem 2 uddannelsesberetninger - dvs. over en periode på 4 år risikerer at blive lukket.

Mellemøststudier er desværre på listen over uddannelser under skærpet tilsyn. Kirstine redegjorde herefter for Mellemøststudiers tal samt initiativer igangsat for at rette op på tilstandene.

|  |  |  |
| --- | --- | --- |
| **Nøgletal** | **Status** | **Initiativer** |
| **Studietid** | Rød.  Her havde Mellemøststudier i 2014 16,5 måneders forsinkelse.  Et grønt nøgletal gives ved max. 3 måneders forsinkelse.  Gennemsnittet er 10,3 på de humanistiske uddannelser. | Det obligatoriske projektorienterede forløb på det 3. semester har været en væsentlig faktor for gennemførselsestiden på studiet. Det vægtede i den gamle studieordning 10 ECTS, men mange praktiksteder har forløb af 6 måneder, hvilket ikke giver mulighed for sideløbende studier. Derfor er 3. semester lavet om i den nye studieordning 2015, så det projektorienterede forløb vægter 20 ECTS, og et fag afvikles som fjernstudium.   Det bliver dog en udfordring, at alle nu skal af sted samtidigt.  Endvidere vil studienævnets praksis blive skærpet, således at 4 eksamensforsøg kun gives ved dokumenterede usædvanlige forhold. |
| **Frafald** | Rød.  Her havde Mellemøststudier i 2014 15% frafald.  Et grønt nøgletal gives ved max. 12% frafald.  Gennemsnittet er 16% på de humanistiske uddannelser. | Det er formodningen, at det store frafald til dels kan tilskrives spøgelsesstuderende - dvs. studerende, som aldrig møder op på uddannelsen. Grunden kan være, at de er påbegyndt en anden kandidat uden at informere SDU. Der er her en særlig udfordring i forhold til udenlandske studerende.   Der tages initiativ til at registrere de studerende i september. De studerende, som ikke møder op, vil modtage en mail, hvor de opfordres til at udmelde sig. Endvidere informeres Eksamen.   Endvidere er taget initiativ til sociale arrangementer på Mellemøststudier. |
| **Beskæftigelse** | Rød |  |
| **Forskningsdækning** | Grøn |  |
| **Internationalisering** | Grøn |  |
| **Undervisningsaktivitet** | Grøn |  |

**4. Kandidatuddannelsen fremover**

*a. Fremdriftsreform og ny studieordning*

Kirstine Sinclair orienterede overordnet om studiefremdriftsreformen, som er inddelt i 8 temaer. Den væsentligste ændring er, at der er obligatorisk tilmelding til nye 30 ECTS - dvs. fag, som den studerende ikke har været tilmeldt tidligere, samt obligatorisk tilmelding til eksamen og reeksamen.

Studiefremdriftsreformen forventer at give et stort pres på administrationen. En studerende kan reelt ikke blive forsinket uden at ansøge studienævnet. Endvidere vil den obligatoriske tilmelding til reeksamen forventeligt givet et øget antal eksaminer.   
  
At de studerende obligatorisk skal tilmeldes 30 nye ECTS forventes også at give et øget pres, da de studerende kan risikere at have 3 eksamensforsøg i et eller flere fag ‘hængende’ ved siden af et fuldt semester.

*b. Dimensionering*

Kirstine Sinclair orienterede om dimensioneringen og dets betydning for Mellemøststudier. Allerede fra optaget 2015 er uddannelsen ramt af dimensioneringen, idet det ikke er muligt at optage flere end det antal studerende, som blev optaget i 2013 – dvs. 35 studerende. I 2018 dimensioneres Mellemøststudier med 10 pladser, hvormed loftet på optaget er 25 studerende.

Aftagerpanelet bemærkede, at det derfor er væsentligt at sikre, at det er de rette kandidater, som optages. Kirstine fortalte, at der er udarbejdet supplerende adgangskriterier, som anvendes allerede fra optaget 2015, hvis antallet af ansøgere skulle ramme loftet på optag.

Aftagerpanelet bemærkede, at Mellemøststudier er i en alvorlig situation - både pga. de røde nøgletal og pga. det bliver et relativt lille og fritsvævende studie uden en naturlig fødekæde.

**5. Nyt fra panelets medlemmer**

Aftagerpanelet præsenterede sidste nyt – herunder fremkom følgende konkrete idéer, muligheder – herunder til mulige samarbejdsflader:

* Niklas Kabel Pedersen orienterede om et regionalt projekt - et universitært samarbejde om en Master inden for Mellemøsten.
* Klaus Munk Petersen orienterede om, at der aktuelt er mange jobopslag i Forsvarets Efterretningstjeneste. Klaus Munk Petersen eftersøger i den henseende dimittender med ‘skæve’ kombinationer - eksempelvis BA i naturvidenskab, it, sprog, analyse og KA i Mellemøststudier.
* Susanne Thorsbøll orienterede om, at Røde Kors har vedtaget en ny international strategi, hvor der er øget fokus på social cohesion i stedet for på katastrofe. Susanne Thorsbøll så også potentiale i specielt en kombination med psykologi og Mellemøststudier, da der er meget psykosocialt arbejde i Røde Kors.
* Susanne Kvolsgaard orienterede om den aktuelle opgave med integration af de mange flygtninge fra specielt Syrien. Kommunerne er blevet kritiseret for ikke at lave en god nok indsats. Det vil Odense Kommune gerne gøre noget ved. Der er her brug for flere med mere bredspektrede kompetencer i forhold til integrationsindsatsen.

**6. Udviklingsarbejdet med uddannelsen, nye muligheder?**

* Aftagerpanelet opfordrede til ikke at glemme visionen / strategien for uddannelsen og opfordrede til at tænke i en ‘overlevelsesstrategi’ med et klart fokus på den niche, uddannelsen vil dække dvs. Mellemøsten i et globalt perspektiv,
* Aftagerpanelet opfordrede i den forbindelse også til, at Mellemøststudier tænker i samarbejde med andre små fag - og ikke kun i dansk kontekst jf. Niklas Kabel Pedersens status under punkt 5.  
    
  Peter Seeberg orienterede om, at der aktuelt er et samarbejde under udvikling med War Studies og amerikanske studier på SDU. Endvidere var der tidligere forsøg på et samarbejde mellem Flensborg, Århus og Hamborg. Dette kan muligvis genoplives.
* Aftagerpanelet opfordrede til øget markedsføring af uddannelsen – herunder overvejelser omkring tiltrækning af utraditionelle bachelorstuderende fra eksempelvis CBS og DTU.
* Aftagerpanelet opfordrede til at ‘brede’ det projektorienterede forløb ud, således at det ikke nødvendigvis skal relateres til Mellemøsten. Dette kan sammen med valgfaget give den studerende mulighed for at tænke i en egen profil / beskæftigelsesprofil. Denne mulighed skal kommunikeres til de studerende.
* Aftagerpanelet opfordrede til at gøre mere ud af at markedsføre / udnytte blandt andet specialer over for potentielle aftagere. Der er aktuelt en stor vidensefterspørgsel på området - og det kunne eksempelvis foregå via fyraftensmøder eller lignende.

**7. Kommissorium for aftagerpanelet 2015**

Kommissoriet blev drøftet. Aftagerpanelet vil gerne indgå i en løbende sparring - herunder i deltagelsen i evalueringen af uddannelsen.

Der blev fra aftagerpanelet efterlyst en løbende opdatering med nyheder, projekter m.v. Dette vil bedre sætte aftagerpanelet i stand til også at vurdere mulige samarbejder, konkrete initiativer m.v.  Konkret blev det derfor aftalt, at aftagerpanelet sættes på maillisten med Center for Mellemøststudiers nyhedsbrev.

Endvidere må gerne tilsendes mere materiale inden mødet.

Kommissoriet drøftes på næste studienævnsmøde, hvorefter det sendes til godkendelse hos dekanen.

**8. Organisering af møder fremover**

Det blev aftalt, at møderne afholdes på skift hos medlemmerne. Næste møde afholdes hos Ministeriet for børn, ligestilling, integration og sociale forhold.